Charles, etc., savoir faisons à touz présens et à venir que nous avons veu la supplication de nos amez les religieux, abbé et couvent de Saint-Germain d’Aucerre, contenant que comme ils aient au pais d’Aucerrois, de leur fondation et demaine plusieurs villes, rentes et revenues de grains et d’autres choses, hommes de corps et plusieurs hostes et subjets, lesquelz ont ou temps passé souffert plusieurs grans domaiges par le fait des guerres et des compaignies et gent d’armes qui ont esté sur le pais, et pourroient encore soustenir en temps avenir, pour ce que ilz n’ont aucun lieu ou forteresse prochaine ou convenable, en laquelle ils aient pu ou puissent promptement retraire eulx et leurs biens, comme leur moustier d’Aucerre en soit trop loing, ne n’y pourroient avoir secours ou refuge en cas de besoing ou de nécessité dont ilz ont esté ou temps passé et pourroient encore plus estre ou temps avenir grevez et dommagez, et il soit ainsi que ilz aient en une de leurs villes appelée de Ery une bonne et notable maison bien convenable, ordonnée et taillée à faire fort, tant pour la disposicion du lieu comme pour cause de l’espace et et des eaues qui sont environ pour y faire bons et granz fossez; duquel lieu, lequel est le principal hostel desdiz religieux hors de ladicte ville d’Aucerre plusieurs desdites villes, hommes de corps et subjets desdiz religieux et leurs biens sont assis bien prez, et pourroient yceulx religieux et leursdits hommes, hostes et subjets et leurs voisins, avoir en ycelluy plus largement, convenablement, promptement et scurement secours et refuge, et y retraire eulx et leurs biens en cas de péril et de nécessité que ailleurs, se il estoit enforci et mis en estat de forteresse et de défense, et en ycelle pourra estre fait guet et garde bien et deuement quand besoing sera par les hommes et subjets desdiz religieux et autres demourans environ ycelle, et sera bien gardée et déffendue, sanz ce que de ce domaige ou inconveniant puisse ensuivre au pais, si comme ilz dient, en nous suppliant humblement, que de ce faire leur veillons donner congé et licence. Nous considérées des choses desuzdictes, et que voulons tousjours et désirons le proffit et la seureté de nos subjets, avons ausdiz religieux de grace espécial donné et ottroyé, et par ces présentes ou cas dessusdit leur donnons et ottroyons licence, auctorité et congié de enforcir de murs, de fossez et autres choses à ce convenables et nécessaires, ladicte maison et d’icelle mettre et ordonner en estat et manière de forteresse et de défense pour y sauver et retraire en cas de péril et de besoing yceulx religieux, leursdits hostes subjets et hommes et habitanz d’environ avec leurs biens; et généralement de y faire toutes les choses qui à celle forteresse pevent et doivent appartenir. Si donnons en mandement au bailli de Sens, et d’Aucerre, ou à son lieutenant, que s’il lui appert estre ainsi, de nostre présente grace et octroy facent et leissent lesdiz religieux user, etc. Ce fut fait et donné à Paris ou mois de may, l’an de grace M. CCC. IIIIxx et un et le premier de nostre règne. Par le roy, à la relation de M. le duc d’Anjou présent, mess. l’evesque de Langres, l’amirail et aultres du Conseil, G. de Montaigne.